ລມຕ ຊ່ວຍສະຫະລັດ ເດີນທາງ ໄປເຈລະຈາເລື້ອງ ນາຍ Chen ກັບຈີນ
ວໍຊິງຕັນສົ່ງເຈົ້າໜ້າທີ່ທູດ​ອະວຸໂສ ໄປຍັງປັກກິ່ງ ​ເພື່ອພະຍາຍາມ ຫາທາງລະງັບ​ວິ​ກິດ​ການທາງການທູດ ກ່ຽວກັບ ນາຍ Chen Guangchen ທະນາຍຄວາມຕາບອດ.
ວໍຊິງຕັນໄດ້ສົ່ງເຈົ້າໜ້າທີ່ທູດອະວຸໂສທ່ານນຶ່ງໄປຍັງປັກກິ່ງ ໃນຂະນະທີ່ ສະຫະລັດ ພະຍາຍາມຈະລະງັບວິກິດການທາງການທູດ ກ່ຽວກັບ ການຫລົບໜີ ອອກຈາກ ການກັກບໍລິເວນ ຂອງນາຍ Chen Guangchen ຊາວຈີນຕາບອດ ທີ່ຄັດຄ້ານລັດ ຖະບານ ຊຶ່ງເວລານີ້ ບໍ່ຮູ້ຄັກແນ່ວ່າ ຢູ່ໃນຄວາມຄຸ້ມຄອງຂອງ ສະຫະລັດຫຼືບໍ່ ທ່ານ Kurt Campbell ລັດຖະມົນຕີຊ່ອຍກະຊວງການຕ່າງປະເທດສະຫະລັດໄດ້ໄປ ຮອດກຸງປັກກິງ ໃນເຊົ້າຂອງວັນອາທິດວານນີ້ ຊຶ່ງຄາດວ່າ ທ່ານຈະທໍາການໂອ້ລົມກັບ ທາງການຈີນ ກ່ຽວກັບເລື່ອງນາຍ Chen ນີ້ ທາງສະຫະລັດນັ້ນໄດ້ສະແດງຄວາມເປັນຫວ່ງເປັນໄຍ ນໍາຊະຕາກໍາຂອງນາຍ Chen ແຕ່ກໍໄດ້ປະຕິເສດທີ່ຈະອອກຄໍາເຫັນ ກ່ຽວກັບວ່າຜູ້ກ່ຽວຢູ່ໃສທ່າມກາງທີ່ມີລາຍງານ ຂ່າວ ທີ່ຢືນຢັນບໍ່ໄດ້ວ່າ ລາວໄດ້ໂຕນໜີເຂົ້າໄປຍັງສະຖານທູດອາເມຣິກາ ໃນກຸງ ປັກກິງ ກຸ່ມອົງການເພື່ອສິດທິມະນຸດຈີນ ທີ່ມີສໍານັກງານຢູ່ທີ່ສະຫະລັດ ກ່າວວ່າ ເວລານີ້ ນາຍ Chen ແມ່ນຢູ່ພາຍໃຕ້ການຄຸ້ມຄອງຂອງສະຫະລັດ ແລະວ່າ ກໍາລັງມີການໂອ້ລົມ ສົນທະນາ ລະຫວ່າງສະຫະລັດກັບຈີນ ກ່ຽວກັບເລື້ອງນີ້ ປະທານຂອງອົງການ ChinaAid ທ່ານ Bob Fu ໄດ້ກ່າວກັບ VOA ໃນແລງວັນອາທິດ ວານນີ້ວ່າ ເຖິງແມ່ນວ່ານາຍ Chen ປອດໄພດີ ແລະລີ້ຊ່ອນໂຕຢູ່ໃນບ່ອນທີ່ຫ່າງໄກຈາກ ເຮືອນຂອງລາວກໍຕາມ ແຕ່ທາງອອກທາງດຽວທີ່ຍັງເຫລືອຢູ່ ສໍາລັບຜູ້ກ່ຽວ ກໍອາດ ແມ່ນການໜີໄປຢູ່ສະຫະລັດ ອີງຕາມຂໍ້ມູນຈາກຄົນໃກ້ຊິດກັບນາຍ Chen ນັ້ນ ທ່ານ Fu ກ່າວວ່າ ໄດ້ມີຕໍາຫຼວດ 20 ກວ່າຄົນ ເຂົ້າໄປຈັບກຸມອ້າຍແລະຫຼານຊາຍຂອງນາຍ Chen ໃນເຊົ້າວັນສຸກ ຜ່ານມາ ວັນດຽວກັນກັບທີ່ກ່າວກັນວ່າ ນາຍ Chen ໄດ້ໜີເຂົ້າໄປຂໍການຄຸ້ມກັນ ຈາກສະຫະລັດນັ້ນ ແຫຼ່ງຂ່າວດັ່ງກ່າວ ຍັງເວົ້າອີກວ່າ ພັນລະຍາ ລູກສາວແລະແມ່ ຂອງນາຍ Chen ຍັງຖືກກັກບໍລິເວນຢູ່ໃນບ້ານພັກຢ່າງໜາແໜ້ນຢູ່